钦定古今图书集成/明伦汇编/官常典/第269卷 > 刘筠
## 钦定古今图书集成/明伦汇编/官常典/第269卷 > 刘筠

按《宋史》本传：“筠字子仪，大名人。举进士，为馆陶县尉。
还，会诏知制诰杨亿试选人校太清楼书，擢筠第一，
以大理评事为秘阁校理。真宗北巡，命知大名府观
察判官事。自边鄙罢兵，国家闲暇，帝垂意篇籍，始集
诸儒考论文章，为一代之典。筠预修《图经》及《册府元
龟》，推为精敏。真宗将祀汾瞧，屡得嘉奖，召筠及监察”
御史陈从易崇和殿赋歌诗，帝数称善。车驾西巡，又
命筠纂土训。是时，四方献符瑞，天子方兴礼文之事，
筠数上赋颂。及《册府元龟》成，进左正言、直史馆，修起
居注。尝属病，予告满辄再予，积二百日，每诏续其奉。
迁左司谏、知制诰，加史馆修撰。出知邓州，徙陈州。还，
纠察在京刑狱，知贡举，迁尚书兵部员外郎，复请邓
州，未行，进翰林学士。初，筠尝草《丁谓与李迪罢相制》，
既而谓复留，令别草制，筠不奉诏。乃更召晏殊，筠自
院出，遇殊枢密院南门，殊侧面而过，不敢揖，盖内有
所愧也。帝久疾，谓浸擅权，筠曰：“奸人用事，安可一日
居此？请补外。”以右谏议大夫知庐州。仁宗即位，迁给
事中，复召为翰林学士。逾月，拜御史中丞。先是，三院
御史言事，皆先白中丞，筠榜台中“御史自言事，毋白
丞杂。”知天圣二年贡举，数以疾告。进尚书礼部侍郎、
枢密直学士、知颍州。召还，复知贡举，进翰林学士承旨，兼龙图阁直学士、同修国史，判尚书都省。祀南郊，
为礼仪使，请宿斋太庙日罢朝，飨玉清昭应宫，俟礼
成备“銮驾恭谢。”从之。筠素爱庐江，遂筑室城中，构阁
藏前后所赐书，帝飞白书曰：“真宗圣文秘奉之阁。”再
知庐州，营冢墓，作棺，自为铭刻之。既病，徙于书阁，卒。
筠景德以来居文翰之选，其文辞善对偶，尤工为诗。
初为杨亿所识拔，后遂与齐名，时号杨、刘。凡三入禁
林，又三典贡部，以策论升降天下士自筠始。性不苟
合，遇事明达，而其治尚简严。然晚为杨、翟同姓富人，
奏求恩泽，清议少之。著《册府》《应言》《荣遇》《禁林》《肥川》《中
司》《汝阴》《三人》《玉堂》凡七集。一子蚤卒，田庐没官。包拯
少时，颇为筠所知，及拯显，奏其族子为后，又请还所
没田庐云。